CELEX: 32015D1497
Language: el
Date: 2015-04-20 00:00:00
Title: Απόφαση (ΕΕ) 2015/1497 του Συμβουλίου, της 20ής Απριλίου 2015, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της επιτροπής της σύμβασης για τη διατήρηση του τόνου νοτίου ημισφαιρίου (CCSBT) με σκοπό την εκ μέρους της Ένωσης απόκτηση της ιδιότητας του μέλους στη διευρυμένη επιτροπή της σύμβασης για τη διατήρηση του τόνου νοτίου ημισφαιρίου

8.9.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 234/1
            
         ΑΠΌΦΑΣΗ (ΕΕ) 2015/1497 ΤΟΥ ΣΥΜΒΟΥΛΊΟΥ
   της 20ής Απριλίου 2015
   για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της επιτροπής της σύμβασης για τη διατήρηση του τόνου νοτίου ημισφαιρίου (CCSBT) με σκοπό την εκ μέρους της Ένωσης απόκτηση της ιδιότητας του μέλους στη διευρυμένη επιτροπή της σύμβασης για τη διατήρηση του τόνου νοτίου ημισφαιρίου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η Ένωση είναι αρμόδια για τη θέσπιση μέτρων διατήρησης των βιολογικών πόρων της θάλασσας στο πλαίσιο της κοινής αλιευτικής πολιτικής και για τη σύναψη συμφωνιών με τρίτες χώρες και διεθνείς οργανισμούς.
            
         
               (2)
            
            
               Σύμφωνα με την απόφαση 98/392/ΕΚ (1) του Συμβουλίου, η Ευρωπαϊκή Ένωση είναι συμβαλλόμενο μέρος της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, η οποία υποχρεώνει όλα τα μέλη της διεθνούς κοινότητας να συνεργάζονται για τη διαχείριση και διατήρηση των βιολογικών πόρων της θάλασσας.
            
         
               (3)
            
            
               Σύμφωνα με την απόφαση 98/414/ΕΚ του Συμβουλίου (2), η Ένωση είναι συμβαλλόμενο μέρος της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας, της 10ης Δεκεμβρίου 1982, όσον αφορά τη διατήρηση και τη διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων.
            
         
               (4)
            
            
               Την 1η Δεκεμβρίου 2009 το Συμβούλιο εξουσιοδότησε την Ευρωπαϊκή Επιτροπή να επιδιώξει, εξ ονόματος της Ένωσης, την τροποποίηση της σύμβασης για τη διατήρηση του τόνου νοτίου ημισφαιρίου («η σύμβαση»), προκειμένου η Ένωση να καταστεί συμβαλλόμενο μέρος.
            
         
               (5)
            
            
               Αν και οι διαπραγματεύσεις για την τροποποίηση της σύμβασης δεν κατέληξαν, κατά την 20ή συνεδρίασή της τον Οκτώβριο του 2013 η επιτροπή διατήρησης του τόνου νοτίου ημισφαιρίου («CCSBT») τροποποίησε την απόφαση που ιδρύει τη διευρυμένη επιτροπή για τη διατήρηση του τόνου νοτίου ημισφαιρίου («διευρυμένη επιτροπή CCSBT») ώστε να επιτρέψει στην Ένωση να καταστεί μέλος της διευρυμένης επιτροπής CCSBT μέσω συμφωνίας υπό μορφή ανταλλαγής επιστολών.
            
         
               (6)
            
            
               Εφόσον σκάφη υπό σημαία κρατών μελών της Ένωσης αλιεύουν αλιευτικούς πόρους στην περιοχή κατανομής του τόνου του νοτίου ημισφαιρίου, είναι προς το συμφέρον της Ένωσης να υπογράψει και να εφαρμόσει προσωρινά τη συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της επιτροπής της σύμβασης για τη διατήρηση του τόνου νοτίου ημισφαιρίου (CCSBT) με σκοπό την εκ μέρους της Ένωσης απόκτηση της ιδιότητας του μέλους στη διευρυμένη επιτροπή της σύμβασης για τη διατήρηση του τόνου νοτίου ημισφαιρίου («συμφωνία υπό μορφή ανταλλαγής επιστολών») προκειμένου να διαδραματίσει ουσιαστικό ρόλο στην εφαρμογή της σύμβασης.
            
         
               (7)
            
            
               Μετά την ολοκλήρωση της διαδικασίας αυτής η Ένωση θα έχει το δικαίωμα της ιδιότητας του μέλους και το δικαίωμα ψήφου στο πλαίσιο της διευρυμένης επιτροπής της CCSBT και της διευρυμένης επιστημονικής επιτροπής.
            
         
               (8)
            
            
               Η ιδιότητα μέλους στη διευρυμένη επιτροπή CCSBT θα προωθήσει επίσης τη συνέπεια της προσέγγισής της Ένωσης ως προς στη διατήρηση των ωκεανών και θα ενισχύσει τη μακροπρόθεσμη δέσμευσή της για τη διατήρηση και αειφόρο χρήση των αλιευτικών πόρων σε παγκόσμιο επίπεδο.
            
         
               (9)
            
            
               Η συμφωνία υπό μορφή ανταλλαγής επιστολών θα πρέπει συνεπώς να υπογραφεί και εφαρμοστεί προσωρινώς,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή εξ ονόματος της Ένωσης της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της επιτροπής της σύμβασης για τη διατήρηση του τόνου νοτίου ημισφαιρίου (CCSBT) με σκοπό την εκ μέρους της Ένωσης απόκτηση της ιδιότητας του μέλους στη διευρυμένη επιτροπή της σύμβασης για τη διατήρηση του τόνου νοτίου ημισφαιρίου («συμφωνία υπό μορφή ανταλλαγής επιστολών») εγκρίνεται εξ ονόματος της Ένωσης, με την επιφύλαξη των διαδικασιών σύναψής της.
   Η συμφωνία υπό μορφή ανταλλαγής επιστολών επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών εξ ονόματος της Ένωσης.
   Άρθρο 3
   Η συμφωνία υπό μορφή ανταλλαγής επιστολών εφαρμόζεται προσωρινά από την … (3), μέχρι να ολοκληρωθούν οι διαδικασίες σύναψής της.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 20 Απριλίου 2015.
      
         
            Για το Συμβούλιο
         
         
            Ο Πρόεδρος
         
         J. DŪKLAVS
      
   
   
      (1)  Απόφαση 98/392/ΕΚ του Συμβουλίου, της 23ης Μαρτίου 1998, για τη σύναψη από την Ευρωπαϊκή Κοινότητα της σύμβασης των Ηνωμένων Εθνών, της10ης Δεκεμβρίου 1982, για το δίκαιο της θάλασσας και της συμφωνίας, της 28ης Ιουλίου 1994, σχετικά με την εφαρμογή του μέρους XI της εν λόγω σύμβασης (ΕΕ L 179 της 23.6.1998, σ. 1).
   
      (2)  Απόφαση 98/414/ΕΚ του Συμβουλίου, της 8ης Ιουνίου 1998,για την επικύρωση από την Ευρωπαϊκή Κοινότητα της συμφωνίας για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, οι οποίες αφορούν τη διατήρηση και τη διαχείριση των αλληλοεπικαλυπτομένων αποθεμάτων ιχθύων (ιχθείς που απαντώνται τόσο εντός όσο και εκτός των αποκλειστικών οικονομικών ζωνών) (αλληλοεπικαλυπτόμενα αποθέματα) και των αποθεμάτων άκρως μεταναστευτικών ιχθύων (ΕΕ L 189 της 3.7.1998, σ. 14).
   
      (3)  Η Γενική Γραμματεία δημοσιεύει την ημερομηνία υπογραφής και προσωρινής εφαρμογής στην Επίσημη Εφημερίδα.